Virallinen lehti nro C 297 , 15/10/1999 s. 0050



KIRJALLINEN KYSYMYS E-3129/98 esittäjä(t): Brigitte Langenhagen (PPE) komissiolle (16. lokakuuta 1998) Aihe: Kilpailun vääristymät hevosenlihan ostossa Hevosenlihan ostossa kuuluu olevan huomattavia hintaeroja toisaalta saksalaisten ostajien ja toisaalta ranskalaisten, belgialaisten ja italialaisten ostajien välillä Pohjois-Saksan alueella. Voiko Euroopan komissio vahvistaa, että tällaista kilpailun vääristymistä esiintyy hevosenlihan ostossa jäsenvaltioiden välillä? Johtuuko tämä EU:n tuista? Olisivatko tällaiset kilpailun vääristymät yhteisen maatalouspolitiikan mukaisia? Ovatko kansalliset avustukset tällä alalla sallittuja? Mitä EU-politiikan mukaisia mahdollisuuksia on olemassa elävien eläinten kuljetusten rajoittamiseksi mahdollisimman vähäiseksi? Katsotaanko nuoren yrittäjän, joka tekee investointeja teurastus-, lihanpaloittelu- ja jalostusalalla, olevan oikeutettu EU:n tukeen? Komission jäsenen Franz Fischlerinkomission puolesta antama vastaus (23. marraskuuta 1998) Elintarvikkeeksi tarkoitettu hevosenliha ei kuulu yhteisen markkinajärjestelyn piiriin yhteisössä. Neuvoston 4 päivänä huhtikuuta 1962 antaman asetuksen N:o 26(1) nojalla ainoastaan EY:n perustamissopimuksen 93 artiklan 1 kohdan ja 93 artiklan 3 kohdan ensimmäisen virkkeen määräyksiä voidaan soveltaa niihin perustamissopimuksen liitteen II soveltamisalaan kuuluviin maataloustuotteisiin, jotka eivät kuulu yhteisen markkinajärjestelyn piiriin. Tämä tarkoittaa sitä, että vaikka jäsenvaltioiden on ilmoitettava komissiolle tukitoimenpidesuunnitelmista, komissiolla on valtuudet esittää ainoastaan kyseisiä tukitoimenpiteitä koskevia huomautuksia. Komissiolla ei ole valtuuksia käynnistää 93 artiklan 2 kohdan mukaisia tukitoimenpiteitä koskevia tutkimuksia, eikä se voi tehdä päätöstä, jossa tuki todetaan yhteismarkkinoille soveltumattomaksi kaupan vääristymiseen johtavien syiden perusteella. Yhteisöllä ei ole eläinten hyvinvointia koskevaa lainsäädäntöä, jossa vaaditaan eläinten kuljetusten rajoittamista mahdollisimman vähiin. Eläinten suojelua kuljetusten aikana koskevassa yhteisön lainsäädännössä säädetään ainoastaan eläinten kuljetusolosuhteista. Nämä olosuhteet voivat käytännössä aiheuttaa sen, että niiden eläinten, joiden kuljetus kestää yli kahdeksan tuntia, määrä vähenee yhteisössä. Maataloustuotteiden jalostamisen ja kaupan pitämisen edellytysten parantamisesta 20 päivänä toukokuuta 1997 annetussa neuvoston asetuksessa (EY) 951/97(2) säädetään yhteisön tuesta niille tahoille, jotka toteuttavat maataloustuotteiden jalostukseen ja kaupan pitämiseen liittyviä investointeja. Investointien on oltava asetuksessa vahvistettujen tavoitteiden mukaisia, ja niiden on periaatteessa koskettava EY:n perustamissopimuksen liitteessä II lueteltuja tuotteita. Lisäksi investointien on taattava perusmaataloustuotteiden tuottajille riittävä ja jatkuva osuus investoinneista saatavista taloudellisista eduista. Koska hevoset ja hevosenliha sisältyvät edellä mainittuun liitteeseen, hevosten teurastus ja hevosenlihan paloittelu ja jalostus kuuluvat tästä tukikehyksestä myönnetyn tuen piiriin. Tukitoimi toteutetaan jäsenvaltioiden esittämien ja komission hyväksymien ohjelmien avulla ohjelmakauden 1994-1999 alussa. Jäsenvaltiot vastaavat ohjelmien toteuttamisesta ja investointien valinnasta. (1) EYVL 30, 20.4.1962. (2) EYVL L 142, 2.6.1997.